Vedlegg 2 – Utkast til kommunal forskrift om forsøk med kommunal drift av distriktspsykiatrisk senter (DPS)

**Forskrift dd.mm.åååå.nr. xxxx om forsøk med kommunal drift av distriktspsykiatrisk senter (…DPS) i … kommune**

Vedtatt av kommunestyret i …. kommune dd. mm. åååå, med hjemmel i lov om forsøk i offentlig forvaltning 26. juni 1992 nr. 87 § 5.

Godkjent av Kommunal og moderniseringsdepartementet dd. mm. åååå, med hjemmel i lov 26.juni 1992 nr. 87 om forsøk i offentlig forvaltning § 5, jf. Kgl. res. 11. desember 1992 nr. 1050.

*(Merknad: Herværende utkast til forskrift gjelder overfor den kommune i kommunesamarbeidet som skal inneha driftsansvar for DPSet i forsøksperioden. Kommuner i DPSets opptaksområde som skal delta i forsøket, men uten å ha driftsansvar, må også fastsette lokal forskrift hvor det fremgår at disse kommunene skal delta i forsøket og motta DPS-tjenester fra kommunen med driftsansvar. Kommunal forskrift for slike samarbeidende kommuner vil derfor måtte justeres på flere punkter sammelignet med dette forskriftsutkastet. I tillegg til kommunale forskrifter må kommuner som skal delta i forsøket inngå avtale som mer detaljert redegjør for hvordan samarbeidet mellom kommunene konkret skal finne sted.)*

**§ 1 *Virkeområde***

Forskriften gjelder forsøk med kommunal drift av …DPS i … kommune.

**§ 2 *Formål***

Formålet med forsøket er å innhente erfaringer med at kommuner med tilstrekkelig kapasitet og kompetanse får et mer samlet driftsansvar for å yte tjenester til mennesker med psykiske lidelser og rusavhengighet, med sikte på mer koordinerte tjenester, bedre samhandling og mer effektiv ressursutnyttelse. Formålet med forsøksordningen er videre å skaffe kunnskap om hensiktsmessig oppgavefordeling mellom forvaltnings- og tjenestenivåene og kunnskap som kan bidra til å utvikle funksjonelle og effektive organisasjons- og driftsformer i offentlig forvaltning.

**§ 3 *Kommunens samarbeid med regionalt helseforetak***

… kommune plikter å legge til rette for, og samarbeide med det regionale helseforetaket, slik at helseforetaket, med de unntaksbestemmelser som fremgår av denne forskriften, kan ivareta sine plikter og sitt ansvar i medhold av lov og forskrift, herunder sørge for-ansvaret etter lov 2. juli 1999 nr. 61 om spesialisthelsetjenester § 2-1 a).

Tilrettelegging og samarbeid som nevnt i første ledd reguleres i avtale dd. mm. åååå om forsøksordning med kommunal drift av …DPS mellom … kommune og Helse … RHF.

**§ 4 *Kommunens oppgaver og ansvar***

Kommunen skal i forsøksperioden videreføre og videreutvikle de plikter, oppgaver og den kompetanse som er nødvendig for å yte spesialisert utredning og differensiert behandling på DPS-nivå for innbyggerne de kommunene som deltar i forsøket, av alle typer alvorlige psykiske lidelser, poliklinisk, ambulant eller som dag- og døgnbehandling.

Kommunens ansvar og plikter etter første ledd er avgrenset til DPSets opptaksområde.

De spesialiserte tjenestene etter første ledd skal tilbys pasientene av … DPS i samsvar med kommunens avtale dd. mm. åååå med Helse … RHF.

**§ 5 *Kommunens driftsansvar***

Kommunens driftsansvar for …. DPS etter denne forskriften, innebærer ansvar for budsjett og økonomisk resultat, arbeidsgiveransvar, ansvar for å forvalte og prioritere samlede ressurser, organisering og koordinering med andre tjenester og ansvar for at virksomheten drives iht. gjeldende lov- og regelverk (spesialisthelsetjenesteloven, psykisk helsevernloven, pasientrettighetsloven, helsepersonelloven mm) og iht kommunens avtale dd.mm.åååå med Helse … RHF.

I avtale mellom kommunen og regionalt helseforetak kan det inntas nærmere bestemmelser om hva kommunens driftsansvar inkluderer.

**§ 6 *Kommunens driftsansvar og samarbeid med andre kommuner***

…. kommunes driftsansvar for …. DPS etter denne forskriften, innebærer ansvar for at spesialiserte tjenestene etter § 4 første ledd tilbys pasienter fra … kommunene … kommune, […] og … kommune, som i henhold til avtale dd.mm.åååå skal delta i forsøksordningen.

**§ 7 *Regionalt helseforetaks sørge for-ansvar***

I henhold til spesialisthelsetjenesteloven § 2-1 a skal de regionale helseforetakene sørge for at befolkningen i helseregionen blir tilbudt spesialisthelsetjenester. Helsetjenester som tilbys eller ytes skal være faglig forsvarlige, jf. spesialisthelsetjenesteloven § 2-2, jf. helsepersonellovens § 4.

Det regionale helseforetaks skal i forsøksperioden ivareta sitt sørge for-ansvar for de funksjoner og for det opptaksområdet som er fastsatt for ….DPS, selv om driftsansvaret ivaretas av … kommune i tråd med avtale dd.mm.åååå med Helse … RHF.

**§ 8 *Forholdet til lov om helseforetak m.m.***

Lov 15. juni 2001 nr. 93 om helseforetak m.m., med tilhørende forskrifter, gjelder i sin helhet for forsøket, med følgende unntak:

1. Lovens § 42 første ledd andre punktum, om at virksomhet som yter spesialisthelsetjenester skal organiseres som helseforetak, gjelder ikke for forsøksordningen.

**§ 9 *Forholdet til lov om spesialisthelsetjenester***

Lov 2. juli 1999 nr. 61 om spesialisthelsetjenester, med tilhørende forskrifter, gjelder i sin helhet for forsøket,med følgende unntak:

1. Helse …. RHF har dd. mm. åååå inngått avtale med … kommune om drift av …. DPS innenfor forsøket, for å oppfylle det regionale helseforetakets plikter til å sørge for pasientens rett etter loven til nødvendig helsehjelp fra … DPS.
2. …kommune overtar oppgaver og ansvar for drift av ….DPS i samsvar med forskriftens §§ 3 og 4.
3. Lovens kapittel 5, om finansiering, gjelder ikke for kommunal drift av …DPS.

**§ 10 *Forholdet til lov om psykisk helsevern***

Lov 2. juli 1999 nr. 62 om etablering og gjennomføring av psykisk helsevern, med tilhørende forskrifter, herunder forskrift 16. desember 2011 nr. 1258 om etablering og gjennomføring av psykisk helsevern mm. gjelder i sin helhet for forsøket, med følgende unntak:

1. Pasientens rett etter loven til psykisk helsevern fra ….DPS, skal innenfor forsøket ytes av det kommunalt drevne DPS.

**§ 11 *Forholdet til lov om pasient- og brukerrettigheter***

Lov 2. juli 1999 nr. 63 om pasient- og brukerrettigheter, med tilhørende forskrifter, gjelder i sin helhet for forsøket med følgende presisering:

1. Nødvendig helsehjelp som pasienten har rett til etter lovens § 2-1 b, skal innenfor forsøket ytes av det kommunalt drevne DPS.

**§ 12 *Forholdet til godtgjørelse fra staten i samsvar med ISF-ordningen***

Godtgjørelse fra staten i samsvar med ISF-ordningen, utbetales fortsatt til det regionale helseforetaket. Slike midler videreføres til den kommune som har driftsansvar for den helseinstitusjonen der den polikliniske helsehjelpen som omfattes av forsøket ytes, i tråd med avtale som nevnt i § 3. Helseinstitusjonen kan ikke kreve pasienten for den delen av godtgjørelsen som staten dekker, heller ikke som egenandel.

**§ 13 *Tilsyn***

Fylkesmannen i … skal føre tilsyn med at … kommune i forsøksperioden utfører de oppgaver den er pålagt etter lovgivningen og vedtektene for forsøksvirksomheten, jf. lov 30. mars 1984 nr. 15 om statlig tilsyn med helse- og omsorgstjenesten m.m.

**§ 14 *Ikrafttreden og varighet***

Forskriften trer i kraft dd. mm. åååå og varer til dd. mm. åååå.